בט"ר דותן

בט"ר דותן (מחנה 80) הוא בסיס טירונים של צה"ל השייך למערך מגל, האחראי על קיום הטירונות הכלל צה"לית בבסיסי הטירונים השונים. בבט"ר מוכשרים טירונים לרמת רובאות 02 לשירות ביחידות עורפיות בטירונות הנמשכת בין 5-3 שבועות ולרמת רובאות 03 לשירות כמפקדי כיתה.

לבט"ר מגיעים מגוון רחב של אוכלוסיות טירונים (בנים ובנות): כלל צה"ליים, עתודאים, פלוגות ממתינים, בני ישיבות, מחזורי איתן, נהגי בט"ש (ביטחון שוטף), גרעין נח"ל וטירונות מתנדבים.

הבסיס שוכן על כביש 65 - בין עפולה לחדרה דרך ואדי עארה, בכניסה הצפון-מזרחית לפרדס חנה-כרכור, סמוך לצומת חנה הנקרא גם צומת מחנה 80. מפקדת הבט"ר היא סא"ל שלי הרשקוביץ.

בבסיס מתפקדות 8 פלוגות טירונים: בז, געש, דוכיפת, דורס, הראל, וייפר, חץ וטורו.

 היסטוריה 
תחילתו של המחנה בתקופת המנדט הבריטי. באותה עת שימש המחנה כבסיס של חיל השריון הבריטי ונקרא Camp 80, מחנה 80. השם נבחר מכיוון שהמחנה ממוקם על חלקה מספר 80 במפת המקרקעין.

המחנה היה חלק ממתחם גדול של מחנות צבאיים בריטיים באזור פרדס חנה וכרכור, ורבים מבני היישוב עבדו במחנות. עם סיום שלטון המנדט נרכשו המחנות בידי הסוכנות היהודית. הבריטים החלו בפינוי המחנות עוד בפברואר 1948, לפני יציאת הצבא הבריטי את הארץ; שאר המחנות הוסבו עם קום המדינה למחנות העולים פרדס חנה). 

ב-6 באפריל 1948 תקפו לוחמי אצ"ל את המחנה. הלוחמים היו לבושים במדים בריטיים והסתייעו בשתי משאיות בריטיות שהוחרמו. הם הצטיידו בתעודות משלוח מזויפות, טענו שבאו לפנות את מחסן הנשק והחלו להעמיס 62 רובים, 39 תת מקלעים, 21 מקלעי ברן, פגזי פיאט, זחל ותחמושת לרוב. מפקד המחנה חשד בהם בשלב מסוים והתפתח קרב קשה בו נהרגו מפקד המחנה שהיה בדרגת קולונל ושבעה מחייליו. חייל אצ"ל אחד נהרג בפעולה. כלי הנשק שימשו את האצ"ל במערכה על יפו במלחמת העצמאות.

ב־13 ביולי 1948 עברה למחנה מסגרת האימון של ילידי 1931 שגויסו כעתודה, מה שעתיד להיות המחזור הראשון של הנח"ל, לאחר שמקום שהייתם הקודם ליד כפר יונה נפגע מארטילריה. במקביל שהה בבסיס מהמחזור השני שהורכב גם ממשתמטי גיוס.

עם הקמת הנח"ל ב־1949 עזבו חייליו את הבסיס, והבסיס שימש את בית הספר לקצינים של צה"ל עד החזרתו לשימוש הנח"ל כבסיס טירונים שני ב־1955. לאחר מכן הפך לבסיס גדנ"ע (הכשרת נוער לפני צבא).

באוגוסט 1955 עברה יחידה 908 של הנח"ל ממחנה טירה למחנה 80. היחידה כללה פלוגת טירונות לצד מחלקות משק והיאחזויות. מחלקות המשק והיאחזויות הועברו ב־1957 ליחידת נח"ל 902, ויחידה 908 הייתה ליחידת הדרכה האחראית לאימון הבסיסי של משרתי מסלולי השירות הייחודיים בנח"ל; גרעיני התיישבות,
מח"ל, בני ובנות משקים לפיקוד ובני ישבות הסדר, מסלול שנוצר באותה שנה.

ב־1959 נוספו ליחידה 908 שתי משימות הדרכה, שעד אותה עת היו באחריות גדוד
נח"ל 906: הכשרת המ"כיות של הנח"ל והפעלת המדרשה החקלאית, שהקנתה
השכלה חקלאית (עיונית ומעשית) והכשירה מנהלות משק בית קיבוצי (אקונומיות) ומדריכי הווי. המדרשה שכנה במחנה 80 בשנות הששים.

ערב מלחמת ששת הימים שבה יחידה 908 והייתה לגדוד. ממחזור נח"ל נ', שגויס ביולי 1968 חדל הגדוד לקלוט את טירוני בני המשקים לפיקוד ופרק האימון הבסיסי אוחד עם קורס מ"כים שהתקיים בגדוד נח"ל 906.

באוגוסט 1971 הוקמה שלוחה של גדוד 908 במחנה דותן ליד ג'נין בשומרון. בשלוחה הוכשר לשירות רגיל בצה"ל נוער מתחת לסף הדרישות המינימאלי לגיוס, שכונה באופן רשמי ר"מ 4ד'. ההכשרה נעשתה בטירונות שנמשכה חצי שנה וכללה לצד אימון צבאי לימודי קרוא וכתוב ומתמטיקה.

ב־1993 הועברה טירונות הבנים בנח"ל לבסיס בתל ערד. בעקבות כך הפך מחנה 80 לבסיס המשמש לטירונות כלל צה"לית ומשתייך למערך "מגל", מערך המשתייך לחטיבת היבשה, תחת פיקוד זרוע היבשה. הטירונות הכלל צה"לית אותה עוברים חיילי גרעיני הנח"ל שאינם קרביים, מתבצעת עד היום במחנה 80. לאחריה משובצים הטירונים לתפקידים שונים.

במסגרת ההיערכות מחדש בעקבות הסכמי אוסלו הועבר בסיס הטירונים דותן  מעמק דותן לבסיס הטירונים "מרכז הכשרה 80".

ב-29 בנובמבר 2001 אירע פיגוע סמוך לכניסה למחנה. מחבל מתאבד פוצץ עצמו באוטובוס אגד בקו 823 בצומת מחנה 80. בפיגוע נרצחו שלושה אזרחים ושמונה נפצעו.

בניסיון פיגוע בקרבת הבסיס, ב-17 בפברואר 2002, נהרגו שני מחבלים על ידי שוטרים ואיש מילואים. באירוע נפצעו שלושה שוטרים.

במסגרת הקמת "עיר הבה"דים" תוכנן פינויו של מחנה 80 עד סוף 2016, ובהמשך לכך הקמת שכונת מגורים של 1,200 דירות בשטח שיתפנה, אך תכנון זה בוטל.

 ראו גם 
 מגל (צה"ל)
 בט"ר זיקים
 בט"ר ניצנים

 קישורים חיצוניים 

 מחנה 80 (בט"ר דותן)  באתר מתגייסים


 הערות שוליים 

קטגוריה:בסיסי הצבא הבריטי בארץ ישראל
דותן
דותן
קטגוריה:פרדס חנה-כרכור